Návrh rozhodnutie Rady o podpísaní Dohody o stabilizácii a pridružení medzi Európskymi spoločenstvami a ich členskými štátmi na jednej strane a Srbskou republikou na strane druhej /* KOM/2007/0743 v konečnom znení */





[pic] | KOMISIA EURÓPSKYCH SPOLOČENSTIEV | Brusel, 20.11.2007 KOM(2007) 743 v konečnom znení 2007/0255 (AVC) Návrh ROZHODNUTIE RADY o podpísaní Dohody o stabilizácii a pridružení medzi Európskymi spoločenstvami a ich členskými štátmi na jednej strane a Srbskou republikou na strane druhej Návrh ROZHODNUTIE RADY A KOMISIE o uzavretí Dohody o stabilizácii a pridružení medzi Európskymi spoločenstvami a ich členskými štátmi na jednej strane a Srbskou republikou na strane druhej (predložené Komisiou) DÔVODOVÁ SPRÁVA 1. Pripojené dva návrhy predstavujú právne nástroje na podpis a uzavretie Dohody o stabilizácii a pridružení (DSP) medzi Európskymi spoločenstvami a ich členskými štátmi na jednej strane a Srbskou republikou, ďalej len „Srbsko“, na strane druhej: i) návrh rozhodnutia Rady o podpísaní dohody; ii) návrh rozhodnutia Rady a Komisie o uzavretí dohody. 2. Európska komisia v apríli 2005 predložila štúdiu uskutočniteľnosti, ktorej predmetom bola dohoda o stabilizácii a pridružení so Srbskom a Čiernou Horou[1]. V správe sa konštatovalo, že Srbsko a Čierna Hora boli dostatočne pripravené na rokovania o dohode o stabilizácii a pridružení. Rada Európskej únie 3. októbra 2005 prijala rozhodnutie o poverení Komisie rokovaniami o dohode o stabilizácii a pridružení so Srbskom a Čiernou Horou. Rokovania so Srbskom a Čiernou Horou o dohode o stabilizácii a pridružení sa začali 10. októbra 2005. Keďže Srbsko nespĺňalo podmienku, ktorá bola stanovená v záveroch Rady z 3. októbra 2005[2] a spočívala v úplnej spolupráci s Medzinárodným trestným tribunálom pre bývalú Juhosláviu (ICTY), Komisia 3. mája 2006 prijala rozhodnutie o zrušení rokovaní o DSP. 3. Po referende, ktoré sa uskutočnilo v máji 2006, prijal parlament Čiernej Hory 3. júna 2006 vyhlásenie o nezávislosti a Čiernohorská republika vystúpila zo štátneho spoločenstva Srbska a Čiernej Hory. Následne boli 24. júla 2006 prijaté zmenené a doplnené smernice na rokovanie so Srbskom. 4. Lepšia spolupráca s Medzinárodným trestným tribunálom pre bývalú Juhosláviu (ICTY), ktorú preukázala nová srbská vláda v máji a júni 2007, umožnila Komisii opätovne otvoriť rokovania 13. júna 2007. Rokovania boli ukončené 10. septembra 2007 a dohoda o stabilizácii a pridružení bola po prerokovaní s členskými štátmi EÚ parafovaná 7. novembra 2007 v Bruseli. 5. Konečné rozhodnutie tom, či sa podpíše DSP, je aj naďalej podmienené tým, či Srbsko splní politickú podmienku, ktorá bola stanovená, keď Rada rozhodla o prijatí smerníc na rokovanie a ktorá spočíva v úplnej spolupráci s Medzinárodným trestným tribunálom pre bývalú Juhosláviu (ICTY)[3]. Tento návrh nemá vplyv na hodnotenie plnenia súvisiacich povinností zo strany Srbska. Pri prijatí smerníc na rokovanie v októbri 2005 Komisia a Rada spoločne vyhlásili, že pred prijatím konečného rozhodnutia: 1. Komisia podá Rade správu o tejto politickej podmienke, a že 2. Rada a Komisia spoločne preskúmajú Srbskom dosiahnutý pokrok. Komisia preto včas a v súlade so spoločným vyhlásením pred prijatím konečného rozhodnutia o podpísaní DSP so Srbskom podá Rade správu a spoločne s ňou preskúma pokrok, ktorý Srbsko dosiahlo. 6. Dohoda o stabilizácii a pridružení má tieto hlavné prvky: - zabezpečenie politického dialógu so Srbskom, - ustanovenia týkajúce sa regionálnej spolupráce, vrátane perspektívy zriadenia zón voľného obchodu medzi krajinami regiónu, - perspektíva zriadenia zóny voľného obchodu medzi Spoločenstvom a Srbskom do piatich rokov od nadobudnutia platnosti dohody, - ustanovenia týkajúce sa pohybu pracovníkov, slobody usadiť sa, poskytovania služieb, bežných platieb a pohybu kapitálu, - záväzok Srbska aproximovať svoje právne predpisy k právnym predpisom ES, najmä v kľúčových oblastiach vnútorného trhu, - ustanovenia týkajúce sa spolupráce so Srbskom v mnohých oblastiach, vrátane spravodlivosti, slobody a bezpečnosti, - ustanovenie o zriadení Rady pre stabilizáciu a pridruženie, ktorá vykonáva dohľad nad vykonávaním tejto dohody, Výboru pre stabilizáciu a pridruženie a Parlamentného výboru pre stabilizáciu a pridruženie. 7. Komisia žiada Radu, aby definitívne schválila znenie Dohody o stabilizácii a pridružení a aby na základe dvoch pripojených návrhov začala postupy vedúce k podpísaniu a uzavretiu tejto dohody. 8. Pokiaľ ide o postupy vedúce k podpisu a uzavretiu dohody, sú odlišné pre každé z dvoch Európskych spoločenstiev (t.j. pre Európske spoločenstvo a pre Európske spoločenstvo pre atómovú energiu): a) v súvislosti s podpisom sa v prvej vete prvého pododseku článku 300 ods. 2 Zmluvy o ES stanovuje, že podpis dohody v mene Európskeho spoločenstva musí byť predmetom osobitného rozhodnutia Rady. Zmluva o Euratome žiadnu podobnú požiadavku neobsahuje; b) pokiaľ ide o uzavretie dohody: - dohodu v mene Európskeho spoločenstva uzaviera Rada, po získaní súhlasu Európskeho parlamentu, na základe článku 310 Zmluvy o ES; - podľa druhého odseku článku 101 Zmluvy o Euratome udeľuje súhlas s dohodou v mene Európskeho spoločenstva pre atómovú energiu Rada, a dohodu následne uzavrie Komisia. 9. V súlade s uvedeným Komisia žiada Radu, aby po tom, ako spolu s Komisiou dospeje k pozitívnemu záveru v rámci spoločného preskúmania plnenia politickej podmienky uvedenej v odseku 5: i) rozhodla o podpísaní dohody v mene Európskeho spoločenstva; ii) uzavrela dohodu v mene Európskeho spoločenstva a udelila svoj súhlas na uzavretie dohody Euratomom. Dohoda nadobudne platnosť len za predpokladu, že ju ratifikujú všetky členské štáty. Návrh ROZHODNUTIE RADY o podpísaní Dohody o stabilizácii a pridružení medzi Európskymi spoločenstvami a ich členskými štátmi na jednej strane a Srbskou republikou na strane druhej RADA EURÓPSKEJ ÚNIE, so zreteľom na Zmluvu o založení Európskeho spoločenstva, a najmä na jej článok 310 v spojení s prvou vetou prvého pododseku ods. 2 jej článku 300, so zreteľom na návrh Komisie[4], keďže: (1) Rokovania so Srbskou republikou o Dohode o stabilizácii a pridružení medzi Európskymi spoločenstvami a ich členskými štátmi na jednej strane a Srbskou republikou na strane druhej (ďalej len „dohoda“) sa skončili. (2) Obchodné ustanovenia obsiahnuté v tejto dohode majú výnimočnú povahu, súvisia s politikou vykonávanou v rámci procesu stabilizácie a pridruženia a nezakladajú pre Európsku úniu žiadny precedens v obchodnej politike Spoločenstva so zreteľom na iné tretie krajiny než krajiny západného Balkánu. (3) S výhradou jej neskoršieho možného uzavretia by sa dohoda parafovaná 7. novembra 2007 preto mala podpísať v mene Európskeho spoločenstva, ROZHODLA TAKTO: Jediný článok S výhradou neskoršieho možného uzavretia Dohody o stabilizácii a pridružení medzi Európskymi spoločenstvami a ich členskými štátmi na jednej strane a Srbskou republikou na strane druhej sa predseda Rady poveruje, aby určil osoby splnomocnené na jej podpis v mene Európskeho spoločenstva. V Bruseli Za Radu predseda 2007/0255 (AVC) Návrh ROZHODNUTIE RADY A KOMISIE o uzavretí Dohody o stabilizácii a pridružení medzi Európskymi spoločenstvami a ich členskými štátmi na jednej strane a Srbskou republikou na strane druhej RADA EURÓPSKEJ ÚNIE,KOMISIA EURÓPSKYCH SPOLOČENSTIEV, so zreteľom na Zmluvu o založení Európskeho spoločenstva, a najmä na jej článok 310 v spojení s poslednou vetou prvého pododseku článku 300 ods. 2 a druhým pododsekom článku 300 ods. 3, so zreteľom na Zmluvu o založení Európskeho spoločenstva pre atómovú energiu, a najmä na druhý odsek jej článku 101, so zreteľom na návrh Komisie, so zreteľom na súhlas Európskeho parlamentu[5], so zreteľom na súhlas udelený Radou v súlade s článkom 101 Zmluvy o založení Európskeho spoločenstva pre atómovú energiu, keďže: (1) Dohoda o stabilizácii a pridružení medzi Európskymi spoločenstvami a ich členskými štátmi na jednej strane a Srbskou republikou na strane druhej (ďalej len „dohoda“) bola v súlade s rozhodnutím Rady č. …/…/ES z …[6] podpísaná v mene Európskeho spoločenstva v [Bruseli/Luxemburgu]… dňa … 2007 s výhradou jej neskoršieho možného uzavretia. (2) Obchodné ustanovenia obsiahnuté v tejto dohode majú výnimočnú povahu, súvisia s politikou vykonávanou v rámci procesu stabilizácie a pridruženia, a nezakladajú pre Európsku úniu žiadny precedens v obchodnej politike Spoločenstva so zreteľom na iné tretie krajiny než krajiny západného Balkánu. (3) Táto dohoda by sa mala schváliť, ROZHODLI TAKTO: Článok 1 Týmto sa v mene Európskeho spoločenstva a Európskeho spoločenstva pre atómovú energiu schvaľuje Dohoda o stabilizácii a pridružení medzi Európskymi spoločenstvami a ich členskými štátmi na jednej strane a Srbskou republikou na strane druhej, k nej pripojené prílohy a protokoly, ako aj spoločné vyhlásenia a vyhlásenie Spoločenstva pripojené k záverečnému aktu. Texty dokumentov uvedených v prvom odseku sú pripojené k tomuto rozhodnutiu. Článok 2 1. Pozíciu, ktorú má Spoločenstvo zaujať v rámci Rady pre stabilizáciu a pridruženie a v rámci Výboru pre stabilizáciu a pridruženie, ak Rada pre stabilizáciu a pridruženie splnomocnila na konanie Výbor pre stabilizáciu a pridruženie, určí Rada na návrh Komisie, prípadne Komisia, a to v súlade s príslušnými ustanoveniami zmlúv. 2. Rade pre stabilizáciu a pridruženie predsedá v súlade s článkom 120 dohody predseda Rady. Výboru pre stabilizáciu a pridruženie predsedá v súlade s jeho rokovacím poriadkom zástupca Komisie. 3. Rozhodnutie o uverejnení rozhodnutí Rady pre stabilizáciu a pridruženie a Výboru pre stabilizáciu a pridruženie v Úradnom vestníku Európskej únie prijme Rada a Komisia pre každý prípad osobitne. Článok 3 Týmto sa predseda Rady poveruje určiť osoby splnomocnené v mene Európskeho spoločenstva uložiť akt schválenia podľa článku 138 dohody. Predseda Komisie uloží uvedený akt schválenia v mene Európskeho spoločenstva pre atómovú energiu. V Bruseli Za Radu Za Komisiu Predseda predseda [1] KOM(2005) 476 v konečnom znení, 12. apríl 2005. [2] 12591/05 PESC 786 COSDP 615 COWEB 138 + COR 1. [3] 12589/05 a 12591/05 PESC [4] Ú. v. EÚ C […] […], s. […]. [5] Ú. v. EÚ C […] […], s. […]. [6] Ú. v. EÚ C […] […], s. […].